РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/562-15

11. јануар 2016. године

Б е о г р а д

З А П И С Н И К

38. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 21. ДЕЦЕМБРА 2015. ГОДИНЕ

 Седница је почела у 15,05 часова.

 Седницом је председавао Александар Југовић, заменик председнице Одбора.

 Седници су присуствовали: Небојша Татомир, Сања Николић, Душица Стојковић, Милена Турк, Мирјана Андрић, Милорад Цветановић и Милан Стевановић, чланови Одбора.

Седници је присуствовала и Јелена Мијатовић, заменик члана Одбора.

Седници нису присуствовали чланови Одбора: мр Александра Јерков, Весна Марјановић, Бранка Каравидић, Мира Петровић, Љиљана Несторовић, Ненад Милосављевић и Срђан Драгојевић, нити њихови заменици.

**Душица Стојковић** је предложила да предложени Дневни ред буде допуњен са тачком два: „Разно“.

Председавајући је ставио на гласање предлог Душице Стојковић који је **једногласно** усвојен а потом су чланови Одбора **једногласно** усвојили и следећи:

**Д н е в н и р е д:**

1. Разматрање Предлога закона o привременом уређивању начина наплате таксе за јавни медијски сервис који је поднела Влада, у начелу;
2. Разно.

Прва тачка дневног реда: Разматрање Предлога закона o привременом уређивању начина наплате таксе за јавни медијски сервис који је поднела Влада, у начелу

 **Александар Југовић** је изнео уводне напомене у вези са Предлога закона o привременом уређивању начина наплате таксе за јавни медијски сервис.

 **Оливера Гуџулић**, начелник у Министарству енергетике и рударства, истакла је да постоји 86 лиценцираних снабдевача електричне енергије преко којих ће се вршити наплата таксе у периоду од 1. јануара 2016. до 31. децембра 2016. године.

 С обзиром да није било расправе, Предлог закона o привременом уређивању начина наплате таксе за јавни медијски сервис који је поднела Влада, у начелу је стављен на гласање.

Предлог закона o привременом уређивању начина наплате таксе за јавни медијски сервис је прихваћен једногласно.

Председавајући је предложио да се за известиоца Одбора одреди **Душица Стојковић**. Предлог је усвојен већином гласова ( осам гласова за, један уздржан).

Друга тачка Дневног реда: Разно

 Председавајући је дао реч Душици Стојковић.

 **Душица Стојковић** је информисала присутне да је Одбор дао предлог за Аутентично тумачење Закона о електронским медијима, члан 11. ст. 4, 5. и 6. и додала да очекује да ће се у скорије време овај предлог наћи на Дневном реду на седници Народне скупштине. Такође, Душица Стојковић је предложила да се настави са процедуром избора чланова Савета Регулаторног тела за електронске медије испред овлашћених предлагача цркви и верских заједница и надлежног одбора Скупштине Аутономне покрајине Војводина, и додала да је потребно сазвати нову седницу Одбора на којој би се обавио разговор са предложеним кандидатима у складу са чланом 11. став 8. Закона о електронским медијима.

Поводом друге тачке Дневног реда није било расправе ни дискусије.

Седница је завршена у 15,15 часова.

 СЕКРЕТАР ОДБОРА ЗАМЕНИК ПРЕДСЕДНИКА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Александар Југовић